32001D0117
L 043/38
JURNALUL OFÍCIAL AL UNIUNII EUROPENE
DECIZIA COMISIEI
din 26 ianuarie 2001
de modificare a Deciziei 79/542/CEE a Consiliului și a Deciziilor 92/260/CEE, 93/195/CEE, 93/196/CEE și 93/197/CEE privind ecvideele care provin din Bosnia și Herțegovina
[notificată cu numărul C(2001) 158]
(Text cu relevanță pentru SEE)
(2001/117/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/426/CEE a Consiliului din 26 iunie 1990 privind condițiile de inspecție veterinară care reglementează circulația și importul de ecvidee din țări terțe (1), astfel cum a fost modificată ultima dată prin Actul de aderare al Austriei, Finlandei și Suediei, în special articolele 12, 15 și articolul 19 litera (i),
având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor sanitar-veterinare ale animalelor care sunt introduse în Comunitate din țări terțe și de modificare a Directivelor 89/662/CEE, 90/425/CEE și 90/675/CEE (2), astfel cum a fost modificată ultima dată prin Directiva 96/43/CE (3), în special articolul 18,
întrucât:
(1)
Decizia 79/542/CEE (4) a Consiliului, astfel cum a fost modificată ultima dată prin Decizia 2000/623/CE (5), a stabilit o listă cu țări terțe din care statele membre autorizează importuri de bovine, porcine, ecvidee, ovine și caprine, carne proaspătă și produse din carne.
(2)
Condițiile de sănătate animală și de certificare veterinară pentru admiterea temporară a cailor înregistrați și pentru importul de ecvidee înregistrate și ecvidee de reproducție și producție sunt stabilite prin Deciziile 92/260/CEE (6) și respectiv 93/197/CEE (7) ale Comisiei, astfel cum au fost modificate ultima dată prin Decizia 2000/209/CE (8).
(3)
Condițiile de sănătate animală și de certificare veterinară pentru reintroducerea cailor înregistrați după exportul temporar sunt stabilite prin Decizia 93/195/CEE (9) a Comisiei, astfel cum a fost modificată ultima dată prin Decizia 2000/754/CE (10).
(4)
Condițiile de sănătate animală și de certificare sanitar-veterinară pentru importurile de ecvidee destinate sacrificării sunt stabilite prin Decizia 93/196/CEE (11) a Comisiei, astfel cum a fost modificată ultima dată prin Decizia 97/36/CE (12).
(5)
Bosnia și Herțegovina figurează pe lista țărilor terțe din Decizia 79/542/CEE, iar condițiile de sănătate animală și de certificare sanitar-veterinară pentru importul ecvideelor sunt stabilite prin deciziile Comisiei menționate anterior.
(6)
În contextul evenimentelor care au avut loc în Republica Bosnia și Herțegovina, Decizia 92/271/CEE a Comisiei din 20 mai 1992 privind importul în Comunitate de animale vii și produse animaliere originare din sau provenite din Republica Bosnia și Herțegovina (13), astfel cum a fost modificată ultima dată prin Decizia 1999/441/CE (14), a interzis în mod expres importul de ecvidee în Comunitate.
(7)
Ca urmare a unei misiuni de inspecție veterinară a Comisiei în Bosnia și Herțegovina, controlul situației de sănătate a ecvideelor s-a dovedit nesatisfăcătoare și s-au constatat grave nereguli în ceea ce privește suspendarea importurilor de ecvidee în Comunitate.
(8)
Ținând cont de riscurile pe care le reprezintă pentru ecvideele din Comunitate situația de sănătate necontrolată a ecvideelor din Bosnia și Herțegovina, se recomandă suspendarea importurilor de ecvidee din Bosnia și Herțegovina, în conformitate cu Directiva 90/426/CEE.
(9)
Decizia 79/542/CEE și Deciziile 92/260/CEE, 93/195/CEE, 93/196/CEE și 93/197/CEE trebuie modificate în consecință.
(10)
Decizia 92/271/CEE trebuie prin urmare abrogată, astfel încât să se reflecte condițiile de import modificate.
(11)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
În Partea 1 a anexei la Decizia 79/542/CEE, în coloana specială pentru ecvideele vii, crucea (x) care figurează pe rândul referitor la Bosnia și Herțegovina se înlocuiește cu un zero (0).
Articolul 2
Decizia 92/260/CEE se modifică după cum urmează:
1.
„Bosnia și Herțegovina (BA)” se elimină de pe lista țărilor terțe din grupul B din anexa I.
2.
„Bosnia și Herțegovina” se elimină de pe lista țărilor terțe din titlul certificatului de sănătate stabilit în anexa II (B).
3.
„Bosnia și Herțegovina (BA)” se elimină de pe lista țărilor terțe care figurează în anexele II A, B, C, D și E capitolul III litera (d) a treia liniuță.
Articolul 3
Decizia 93/195/CEE se modifică după cum urmează:
1.
„Bosnia și Herțegovina (BA)” se elimină de pe lista țărilor terțe din grupul B din anexa I.
2.
„Bosnia-Herțegovina” se elimină de pe lista țărilor terțe din grupul B din titlul certificatului de sănătate stabilit în anexa II.
Articolul 4
Decizia 93/196/CEE se modifică după cum urmează:
„Bosnia și Herțegovina” se elimină de pe lista țărilor terțe din grupul B în nota de subsol 3 din anexa II.
Articolul 5
Decizia 93/197/CEE se modifică după cum urmează:
1.
„Bosnia-Herțegovina (BA)” se elimină de pe lista țărilor terțe din grupul B din anexa I.
2.
„Bosnia-Herțegovina” se elimină de pe lista țărilor terțe din titlul certificatului de sănătate stabilit în anexa II (B).
Articolul 6
Decizia 92/271/CEE se abrogă.
Articolul 7
Prezenta decizie se adresează statelor membre.
Adoptată la Bruxelles, 26 ianuarie 2001.